
TAGYON KÖZSÉG ÖNKORMÁNYZATA
8272 Tagyon, Petőfi u. 10.

Szám: TA/356-3/2024. 

J E G Y Z Ő K Ö N Y V

Készült:	Tagyon Község Önkormányzata Képviselő-testülete 2024. november 20-án 16.00 órakor megtartott közmeghallgatásáról 

Az ülés helye:	Faluház 
(Tagyon, Petőfi u. 10.)
	
Jelen vannak:	Gyarmati Kornél		polgármester
	Steierlein István		alpolgármester
	Gyarmati-Piszker Hajnalka 
	Kránicz Sándor		
	Szelei Bálint		képviselők	
  	
Tanácskozási joggal megjelent:
	dr. Varga Viktória		jegyző, jegyzőkönyvvezető
	Kocsis József		r.főhadnagy, Balatonfüredi Rendőrkapitányság
	lakosság

Gyarmati Kornél polgármester: Köszönti a közmeghallgatáson megjelenteket. Megállapítja, hogy a képviselő-testület 5 fő jelenlétével határozatképes, a közmeghallgatást megnyitja. Javasolja, hogy a mai közmeghallgatáson a meghívóban szereplő napirendi pontok kerüljenek megtárgyalásra.

A napirendet a képviselő-testület egyhangú szavazással elfogadja. 

NAPIREND 

1)	Beszámoló a település közbiztonsági helyzetéről
Előterjesztő: Gyarmati Kornél polgármester

2)	Tájékoztató Tagyon Község Önkormányzata Képviselő-testületének 2024. évben végzett munkájáról és 2025. évi terveiről
Előterjesztő: Gyarmati Kornél polgármester

3)	A helyi környezet védelme 
Előterjesztő: Gyarmati Kornél polgármester


NAPIREND TÁRGYALÁSA

1)	Beszámoló a település közbiztonsági helyzetéről
Előterjesztő: Gyarmati Kornél polgármester

Gyarmati Kornél polgármester: Átadja a szót a Balatonfüredi Rendőrkapitányság munkatársának.

Kocsis József r.főhadnagy: Először van itt, pár éve került Balatonfüredre, ahol alosztályvezetőként dolgozik. 2024-ben négy bűncselekmény történt, melyek nem a közrendre vagy a közbiztonságra voltak veszélyesek. Külterületen egy lakókocsi égett ki. Baleset nem volt, ittas vezető ellen egyszer intézkedtek. Békés, nyugodt kis falu Tagyon, kiváló a közbiztonság.

Gyarmati Kornél polgármester: Szeretné megkérdezni, hogy a háziállatokkal kapcsolatos ügy tart-e olyan szakaszban, hogy kaphatnak-e róla információt?

Kocsis József r.főhadnagy: Folyamatban lévő ügyről nem tud nyilatkozni. Az ügyfelek az eljárásban megkapták a tájékoztatást, de amíg nem fejeződik be, addig nem mondhat róla semmit.

Gyarmati Kornél polgármester: Köszöni, egyben kéri a lakosokat, ha valakinek erről az ügyről van információja, akkor jelezze a rendőrség felé.

Kocsis József r.főhadnagy: Dávid Lajos körzeti megbízott felé is lehet jelezni.

Gyarmati Kornél polgármester: Ide kapcsolódik, hogy lakossági kérdés érkezett a Petőfi utcából való be- és kihajtással kapcsolatban, hogy nagyon veszélyes, nem lehet belátni a növényektől, nem egyértelműek a táblák. A díszcserjét visszavágták azóta.

Kocsis József r.főhadnagy: A levelet elolvasva azt tudja mondani, hogy a STOP táblánál ugye kétszer kell megállni, a táblánál és az úttesten, ahonnan látni. A rendőrségtől lehet szakvéleményt kérni, kijönnek a kollégák, megnézik, és elmondják, hogy van-e ennél jobb megoldás.

Gyarmati Kornél polgármester: Köszönik a rendőrság munkáját.
 

2)	Tájékoztató Tagyon Község Önkormányzata Képviselő-testületének 2024. évben végzett munkájáról és 2025. évi terveiről
Előterjesztő: Gyarmati Kornél polgármester

Gyarmati Kornél polgármester: A képviselő-testület a 2024. évi költségvetést 53.607.000 Ft bevétellel és ugyanennyi kiadással fogadta el, majd azt az év folyamán felülvizsgálta és módosította. A módosított előirányzat 60.329.558 Ft bevételre és ugyanennyi kiadásra változott. A bevételekből párat emel ki, az éves állami támogatások várható összege 25.088.438 Ft, ebből általános működési támogatás 13.980.538 Ft, szociális és falugondnoki támogatás 7.696.200 Ft, kulturális feladatok támogatása 3.411.700 Ft. Az önkormányzati magyar államkötvények állománya 15.210.000 Ft. Az adók bevétele október 31-ig 5.399.307 Ft, az előző évi pénzmaradvány: 5.191.721 Ft. A szennyvízkezelés üzemeltetési díj bevétele október 31-ig 360.000 Ft, ezt jegyezzék meg. A szállásdíj bevétel 3.330.000 Ft. A főbb kiadások feladatonként október 31-ig az önkormányzat igazgatási tevékenysége 7.339.050 Ft, a közutak üzemeltetése, fenntartása 798.000 Ft. A szennyvízkezelés 593.690 Ft, tehát jóval több, mint amennyi ebből befolyik, a különbözetet az önkormányzatnak kell állnia. A közösen fenntartott intézmények, társulások támogatására 2.912.165 Ft-ot, közvilágításra 513.193 Ft-ot, a zöldterületek kezelésére 1.033.289 Ft-ot, közművelődésre és a könyvtár működtetésére 7.174.484 Ft-ot, települési támogatásra 330.000 Ft-ot és a falugondnoki szolgáltatásra 5.109.423 Ft-ot költöttek. A Kossuth és Dózsa György utca felújítására, valamint a faluház energetikai korszerűsítésére pályázatot nyújtottak be a Magyar Falu program keretében, de mindkét támogatási kérelem tartaléklistára került. Végül ismerteti a képviselő-testület 2025. évi elképzeléseit, terveit, várható változásokat. A templom kertben lévő veszélyes fákat vissza kell vágni, vagy ki kell vágni, ez kb. 1 millió Ft, de szerencsére ez az egyház költsége lesz. A közvilágítás korszerűsítésre az árajánlatot elfogadták, 17 új lámpatest kerül majd kihelyezésre. A beruházás 4 év alatt megtérül, és kevesebb meghibásodást ígérnek. Hosszú távú tervük az új építési telkek kialakítása, a közművesítés nagyon nagy feladat lesz, pályázatból lenne legjobb megcsinálni. Jó lenne, ha a helyi fiatalok itt tudnának maradni, le tudnának telepedni, vagy új beköltözők jönnének. A temetőkerítést rendbe kell hozni, egy-két helyen magasítani kell. A patakparton is lenne munka, el van dugulva, tavasszal ki kell rendesen takarítani.


3)	A helyi környezet védelme 
Előterjesztő: Gyarmati Kornél polgármester

Gyarmati Kornél polgármester: Az elmúlt évekhez képest érdemi változás nem történt a környezet állapotában. A szennyvízkezelőkkel 3-4 hiba volt idén. Sajnos a karbantartásra nem sikerült még munkaerőt találni, így kér mindenkit, hogy továbbra is figyeljenek oda a berendezések rendeltetésszerű használatára, mert ha nem teszik, egyre rosszabb állapotba kerülnek, és így is kétszer annyi a kiadás, mint amennyi bevétel befolyik. A háztól való kommunális és szelektív hulladékgyűjtés egész jól működik. A Probio Zrt. idén is megszervezte a lomtalanítást, amit bejelentéssel lehet igénybe venni. A zöld területek gondozását saját munkaerővel és vállalkozók bevonásával látták el, munkájukra nem lehet panasz. Írásban egy kérdés érkezett, aminek több része van. A közlekedéssel kapcsolatosat megbeszélték. A parkolással és szemetesekkel kapcsolatban megkeresik a lakókat, írnak egy figyelemfelhívó levelet, hogy ne hagyják kint a kukát és lehetőleg a saját udvarban parkoljanak. A Tagyon név használatáról kéri, hogy jegyző asszony adjon tájékoztatást.

dr. Varga Viktória jegyző: A névhasználattal kapcsolatban az önkormányzat nem alkotott rendeletet, így nincsen szabály arra, hogyan lehet a Tagyon nevet használni. Mivel a cégbíróság bejegyezte így, és nem kértek semmilyen hozzájárulást, jogszerűen használják a nevet. A címer használata az már rendeletben szabályozott. 

Gyarmati Kornél polgármester: Köszöni. A közlekedéshez még elmondja, hogy a táblát át tudják helyezni, ha nagyon zavaró. Kérdezi, hogy van-e még valakinek észrevétele, véleménye, javaslata?

Kérdés, észrevétel, hozzászólás nem lévén Gyarmati Kornél polgármester megköszöni a közmeghallgatáson való részvételt, majd a közmeghallgatást 16.30 órakor bezárja.


K.m.f.


                     Gyarmati Kornél					               dr. Varga Viktória
          polgármester			   		      	             jegyző	

